春雨
作者：薛季宣
朝代：宋

paragraphs: 春雨不知止，新晴旋復陰。
霏霺散秋毫，虛簷水鳴琴。
琤瑽響疏窗，庭除有餘音。
跬步莫可縱，蒼苔看侵淫。
縣齋知幾秋，中堂漏相尋。
涓涓濺人衣，黯黯乏勝襟。
發策漫如漬，明眸暗沈吟。
翛然薄雲開，風聲到園林。
坐覺筠筀芽，羅鞭粲修森。
巾車過坊市，溝渠漲江潯。
言歸轉通渠，舉頭見西岑。
峰青霧銜白，何堪送迎心。